b'\n_START_ARTICLE_\nFCSB\n_START_SECTION_\nHistorie\n_START_PARAGRAPH_\nI 1947 ble ASA Bucure\xc8\x99ti (Asocia\xc8\x9bia Sportiv\xc4\x83 a Armatei \xe2\x80\x93 norsk: \xc2\xabArm\xc3\xa9ens sportsforening\xc2\xbb) stiftet som en del av milit\xc3\xa6renhet 02301 Bucure\xc8\x99ti. Klubben skiftet navn flere ganger inntil den i 1961 fikk navnet Clubul Sportiv al Armatei \xc2\xabSteaua\xc2\xbb (norsk: \xc2\xabArm\xc3\xa9ens idrettsklubb Steaua\xc2\xbb), forkortet til CSA \xc2\xabSteaua\xc2\xbb eller bare \xc2\xabSteaua\xc2\xbb (norsk: \xc2\xabstjernen\xc2\xbb). Klubben hadde en rekke andre idrettsgrener i tillegg til fotball._NEWLINE_I et fors\xc3\xb8k p\xc3\xa5 \xc3\xa5 nedslanke administrative kostnader, solgte Romanias forsvarsdepartement, som var eiere, fotballavdelingen i 1998 til en investorgruppe, og klubben fikk navnet Fotbal Club Steaua Bucure\xc8\x99ti. I 2003 ble \xc3\xa9n av disse investorene, Gigi Becali, eneeier._NEWLINE_I 2011 ble klubbens kontrakt med Forsvarsdepartementet, som eide Ghencea Stadion, Steauas hjemmebane, automatisk ugyldig etter at klubben ikke hadde betalt leie i to m\xc3\xa5neder. Deretter eskalerte konflikten mellom klubben og Forsvarsdepartementet inntil en domstol bestemte i 2016 at klubben ikke lenger kunne bruke navnet Steaua, og en annen domstol bestemte i 2019 at alle resultatene mellom 1947 og 2003 tilh\xc3\xb8rer Clubul Sportiv al Armatei Steaua Bucure\xc8\x99ti, en ny fotballklubb som Forsvarsdepartementet stiftet i 2017, og som spilte per 2019 i Romanias 4. divisjon.\n_START_SECTION_\nResultater\n_START_PARAGRAPH_\nSteaua Bucure\xc8\x99ti har per 2017 vunnet den hjemlige ligaen 26 ganger og cupen 22 ganger. De var det f\xc3\xb8rste \xc3\xb8steuropeiske laget som vant Serievinnercupen (i 1986), i det som i dag heter Mesterligaen. UEFA Super Cup ble ogs\xc3\xa5 vunnet samme \xc3\xa5r. De n\xc3\xa5dde ogs\xc3\xa5 finalen i Mesterligaen i 1989, og finalen i Intercontinental Cup samme \xc3\xa5r. Laget fortsatte etter dette sin fremgang i Europa og har siden dominert i den hjemlige ligaen samt knyttet til seg en stor andel rumenske toppspillere.'